Anyák napi ünnepség

A Zsigárdi Magyar Tanítási Nyelvű Alapiskola várva várt hagyományos anyák napi műsorát idén május 15-én , délután tartottuk meg telt ház előtt a helyi kultúrházban. Köszönjük falunk polgármesterének Baranyay Alajosnak, hogy biztosította a helyszínt a kultúrműsorunk begyakorlásához és bemutatásához. Tanulóink heteken át tartó nagy odafigyeléssel és lelkesedéssel keszültek. A gyerekek élvezték a versek kiválasztását, a közös daltanulást, a tánclépések gyakorlását, a várakozás örömét. Átérezték ennek az alkalomnak a fontosságát és ünnepélyességét, hogy örömet szerezhessenek a számukra legfontosabbaknak. A rendezvény nyitóbeszédét Mgr. Žiaček Adrianna, iskolánk igazgatónője tartotta, melyben köszöntötte és köszönetét fejezte ki az édesanyáknak , nagymamáknak. Ezt követték a kisiskolások bátor szavalatai, táncai , az idősebbek pedig énekkel, szavalattal, népmesemondással, valamint jelenettel kápráztatták el a nagyérdemű közönséget. Felléptek iskolánk nagyobbjai is a végzősökkel, akik a kánkánban, valamint retro stílusban bámulatosan mutatták be tánctudásukat – olyannyira, hogy a közönség szűnni nem akaró tapsvihara percekig nem engedte őket lejönni a színpadról. Az ünnepség végén minden fiatal a színpadra sereglett, ahol a Mi vagyunk a Grund kezdetű dalt énekelték el, majd virággal a kezükben kereste meg minden gyerek az anyukáját, nagymamáját, hogy átadhassák az iskola ajándékát.

Ebben a rohanó világban még inkább szükségünk van az ünnepekre, hogy megálljunk egy picit, hogy odafigyeljünk egymásra, hogy törődjünk a másikkal , hogy érezzük azt, hogy szeretve vagyunk, és hogy mi is tudunk szeretni!

„ Fénylőbb, szebb a csillagoknál, minden égi ragyogásnál, az, amit én tőled kaptam, e szépséges nagy titok, HOGY A GYERMEKED VAGYOK! „ / Devecsery László: Édesanyámnak /

Lelkes Andrea ☺